ปิดฉากการนำเงินประเดิมเข้ากองทุนสำรองเลี้ยงชีพ
สวัสดีค่ะท่านกรรมการและสมาชิกกองทุนสำรองเลี้ยงชีพทุกท่าน เมื่อกลางปี 2553
19 ส.ค. 2554

สวัสดีค่ะท่านกรรมการและสมาชิกกองทุนสำรองเลี้ยงชีพทุกท่าน เมื่อกลางปี 2553
โดย..สำนักงานคณะกรรมการกำกับหลักทรัพย์ 
กระทรวงการคลังได้ออกกฎกระทรวงเปิดให้นายจ้างที่มีเงินทุนสำรองเลี้ยงชีพลูกจ้าง “เงินประเดิม” สามารถยื่นคำขอนำเงินประเดิมเข้ากองทุนสำรองเลี้ยงชีพได้อีกครั้งตั้งแต่เดือน ก.ค. 2553 ถึงเดือน มิ.ย. 2554 เป็นเวลา 1 ปี และเป็นครั้งสุดท้าย...ท้ายที่สุดแล้วค่ะ
nเพราะเหตุใดจึงเป็นครั้งสุดท้าย? 
กระทรวงการคลังได้เปิดให้นายจ้างนำเงินประเดิมเข้ากองทุนมาแล้ว 3 ครั้ง ครั้งแรกเมื่อปี 2532 แต่นายจ้างบางส่วนรวมทั้งสมาชิกยังไม่ค่อยรู้จักและอาจจะยังไม่ค่อยมั่นใจในระบบกองทุนสำรองเลี้ยงชีพที่เพิ่งจัดตั้งขึ้นเมื่อปี 2530 จึงมีการจัดตั้งกองทุนกันน้อย ประกอบกับกองทุนสำรองเลี้ยงชีพเป็นภาคสมัครใจไม่ได้บังคับให้ลูกจ้างต้องเป็นสมาชิก ลูกจ้างส่วนใหญ่จึงเลือกที่จะอยู่กับระบบการออมของนายจ้างแบบเดิมซึ่งอาจจะอุ่นใจมากกว่า ต่อมากองทุนสำรองเลี้ยงชีพเติบโตขึ้นเรื่อยๆ ทั้งนายจ้างและสมาชิกเห็นประโยชน์ของการนำเงินประเดิมเข้ากองทุนสำรองเลี้ยงชีพทั้งการได้สิทธิประโยชน์ทางภาษีและการอยู่ภายใต้การดูแลของรัฐ จึงประสงค์จะนำเงินที่ออมไว้เข้ากองทุนสำรองเลี้ยงชีพ กระทรวงการคลังจึงมีนโยบายขยายเวลาให้นายจ้างยื่นคำขอนำเงินประเดิมเข้ากองทุนได้อีกในปี 2539 และ 2547 โดยในปี 2547 มีนายจ้างขอนำเงินประเดิมเข้ากองทุนสำรองเลี้ยงชีพกว่า 2 หมื่นล้านบาทค่ะ
การเปิดให้นายจ้างนำเงินประเดิมเข้ากองทุนสำรองเลี้ยงชีพได้อีกครั้งหนึ่งในปี 2553 มาจากเสียงเรียกร้องของสหกรณ์ออมทรัพย์และอีกหลายนายจ้างที่ขอนำเงินประเดิมเข้ากองทุนเมื่อครั้งที่ผ่านมาไม่ทันหรือยังไม่มีความพร้อมที่จะนำเข้า จึงทำให้เกิดการตกขบวน เพราะกว่าจะทราบข่าวการเปิดให้นำเงินเข้า กว่าจะรวบรวมจำนวนลูกจ้างที่ประสงค์จะนำเงินเข้า กว่าจะเสนอขออนุมัติ ก็เกินเวลา 1 ปีแล้ว 
แต่อย่างที่กล่าวตั้งแต่ต้นว่า เนื่องจากกระทรวงการคลังเปิดให้นำเงินประเดิมเข้ากองทุนสำรองเลี้ยงชีพมา 3 ครั้งแล้ว การเปิดครั้งล่าสุดนี้ถือเป็นการเก็บตกนายจ้างขบวนสุดท้าย ซึ่งได้มีการป่าวประกาศให้นายจ้างเตรียมตัวกันมาพอสมควร ประกอบกับกองทุนของนายจ้างที่จัดตั้งขึ้นก่อนวันที่พระราชบัญญัติกองทุนสำรองเลี้ยงชีพ พ.ศ. 2530 ใช้บังคับ น่าจะนำเงินประเดิมเข้ากองทุนสำรองเลี้ยงชีพกันหมดแล้วค่ะ
nใครนำเงินประเดิมเข้ากองทุนบ้าง จำนวนเท่าใด?
ระหว่างเดือน ก.ค. 2553 ถึงเดือน มิ.ย. 2554 มีนายจ้างขอนำเงินประเดิมเข้ากองทุนสำรองเลี้ยงชีพ 96 ราย แบ่งออกเป็น 1) นายจ้างที่จัดตั้งกองทุนสำรองเลี้ยงชีพพร้อมนำเงินประเดิมเข้ากองทุน 2) นายจ้างที่มีกองทุนสำรองเลี้ยงชีพแล้วแต่พนักงานยังไม่ได้สมัครเป็นสมาชิก และ 3) นายจ้างที่ขอนำเงินประเดิมเข้ากองทุนแล้วแต่ยังมีเงินที่จะขอนำเข้าในรอบนี้อีก โดยมียอดเงินประเดิมที่ขอนำเข้ากองทุนสูงถึง 23,105 ล้านบาท (รายละเอียดตามตาราง)
ขณะนี้หมดเวลาที่จะขอยื่นนำเงินประเดิมเข้ากองทุนสำรองเลี้ยงชีพแล้วนะคะ หากนายจ้างรายใดที่จะนำเงินประเดิมเข้ากองทุนแต่มียอดเงินไม่ตรงกับที่ได้รับอนุมัติจากนายทะเบียน เช่น มียอดเงินนำเข้ากองทุนลดลง เนื่องจากลูกจ้างเปลี่ยนใจไม่ประสงค์จะนำเงินประเดิมเข้ากองทุน ลูกจ้างลาออกจากงาน เป็นต้น ขอให้ยื่นปรับปรุงยอดเงินที่ขอนำเข้ากองทุนสำรองเลี้ยงชีพมายังนายทะเบียนกองทุนสำรองเลี้ยงชีพ ผ่านบริษัทจัดการที่บริหารกองทุนสำรองเลี้ยงชีพของบริษัทท่านนะคะ โดยท่านสามารถดูรายละเอียดได้ที่ www.thaipvd.com หัวข้อเงินประเดิม คลิกที่แบบฟอร์มขอปรับปรุงเงินประเดิม แล้วพบกันใหม่ฉบับหน้า สวัสดีค่ะ